Številka: 350-3/2019/77 (00931294)

Datum: 12. 4. 2019

**SPLOŠNE SMERNICE S PODROČJA RUDARSTVA**

Pripravil:

mag. Roman Čerenak

sekretar

 Mag. Hinko Šolinc

 generalni direktor

1. **PRAVNE PODLAGE**
	1. **ZAKONI**
		1. **Zakon o urejanju prostora**

Pravna podlaga za izdelavo splošnih smernic za področje rudarstva je Zakon o urejanju prostora (Uradni list RS, št. 61/17; v nadaljnjem besedilu: ZUreP‑2). Ta v zvezi s splošnimi smernicami v 38. točki 3. člena določa, da so smernice akti, v katerem nosilci urejanja prostora konkretizirajo določbe predpisov in drugih aktov s svojega delovnega področja za potrebe priprave prostorskih aktov in v združenem postopku načrtovanja in dovoljevanja, da se smernice delijo na **splošne** in **konkretne**, ter da splošne **smernice pripravijo nosilci urejanja prostora vnaprej** in so **del državnega prostorskega reda**.

Nadalje druga alineja prvega odstavka 5. člena ZUreP-2 med drugim določa, je država na področju urejanja prostora pristojna za določanje smernic za urejanje prostora, tretja alineja 13. člena pa, da so splošne smernice sestavni del državnega prostorskega reda. Skladno s 14. členom ZUreP-2 se smernice sprejmejo ali pripravijo za območje cele države, lahko pa tudi za manjše teritorialne in funkcionalne enote glede na prepoznavne značilnosti in potrebe tistega območja ali glede na teritorialno organiziranost državnih nosilcev urejanja prostora.

Drugi odstavek 15. člena ZUreP-2 določa, da splošne smernice državnih nosilcev urejanja prostora pripravijo državni nosilci urejanja prostora na podlagi predhodnega mnenja *Komisije vlade za prostorski razvoj.*

Skladno z 18. točko 3. člena in četrtim odstavkom 39. člena ZUreP-2 spadajo ministrstva med državne nosilce urejanja prostora.

* + 1. **Zakon o državni upravi**

Skladno z 38. členom Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14 in 51/16) opravlja naloge na področju rudarstva Ministrstvo za infrastrukturo. Ministrstvo za infrastrukturo je zato tudi državni nosilec urejanja prostora za področje rudarstva.

* + 1. **Zakon o rudarstvu**

Zakon o rudarstvu (Uradni list RS, št. 14/14 – uradno prečiščeno besedilo in 61/17 – GZ; v nadaljnjem besedilu: ZRud-1) obravnava raziskovanje in izkoriščanje mineralnih surovin v povezavi s prostorskim načrtovanjem na več mestih:

**2. člen**

4.1 Raziskovalna rudarska dela so dela, namenjena raziskovanju mineralnih surovin, zaradi katerih **se ne spreminja raba prostora** in se razvrščajo na raziskovalne izkope, raziskovalne jaške in raziskovalne vrtine.

4.2 Rudarjenje so dela, namenjena izkoriščanju mineralnih surovin, zaradi **katerih se spremeni raba prostora** in se razvrščajo na temeljna rudarska dela in druga rudarska dela.

4.7 Sanacija nelegalnega kopa je izvedba del z namenom, da se zaradi nezakonitih rudarskih del na prizadetem območju v največji možni meri vzpostavi prejšnje stanje, tako da to območje **znova dobi s prostorskim aktom zahtevane oziroma zaželene lastnosti**.

7 Dokumenti urejanja prostora so prostorski akti, s katerimi se v skladu s predpisi, ki urejajo prostorsko načrtovanje, določa namenska raba prostora in zagotavlja varstvo okolja, ohranjanje narave, varstvo voda, varstvo kulturne dediščine in varstvo pred naravnimi in drugimi nesrečami.

**3. člen**

(1) Kadar se v skladu z določbami tega zakona ob odločanju o izdaji dovoljenj za raziskovanje in rudarskih koncesijskih aktov preverja skladnost nameravanega raziskovanja in izkoriščanja mineralnih surovin z dokumenti urejanja prostora, se uporabljajo predpisi, ki urejajo prostorsko načrtovanje, kolikor ta zakon ne določa drugače.

**8. člen**

(1) Upravljanje z mineralnimi surovinami je v pristojnosti Republike Slovenije, ki ureja, načrtuje in nadzira iskanje, raziskovanje in izkoriščanje mineralnih surovin **in v pristojnosti samoupravnih lokalnih skupnosti, ki lahko v skladu s predpisi, ki urejajo prostorsko načrtovanje, določajo območja, namenjena rudarstvu**.

(2) Upravljanje z mineralnimi surovinami v pristojnosti Republike Slovenije se zagotavlja:

1. s pripravo, sprejetjem in izvajanjem strategije Republike Slovenije o ravnanju z mineralnimi surovinami (v nadaljnjem besedilu: državna rudarska strategija),

2. z vzpostavitvijo, vodenjem in vzdrževanjem rudarske knjige in

3. z izvajanjem geološke dejavnosti, namenjene rudarstvu.

(3) Upravljanje z mineralnimi surovinami v pristojnosti samoupravnih lokalnih skupnosti se zagotavlja **s pripravo in sprejemanjem prostorskih aktov, s katerimi se določajo območja, namenjena izkoriščanju mineralnih surovin in prostorski izvedbeni pogoji za njihovo izkoriščanje** (v nadaljnjem besedilu: prostorski akti, namenjeni rudarstvu).

**11. člen**

(1) Državna rudarska strategija je **strokovna podlaga pri izdelovanju in sprejemanju dokumentov urejanja prostora**.

(2) Samoupravne lokalne skupnosti **morajo** za svoja območja **izdelati rudarsko‑geološke študije** in na njihovi podlagi, skladno z državno rudarsko strategijo, v svojih razvojnih dokumentih **načrtovati potrebe in način oskrbe z mineralnimi surovinami** in jih **vključevati v prostorske akte, namenjene rudarstvu**.

**35. člen**

(4) Ministrstvo, pristojno za rudarstvo, predlaga vladi izdajo rudarskega koncesijskega akta na podlagi vloge pravne ali fizične osebe pod pogoji, da:

* (peta alineja) sta **predlagani pridobivalni prostor** in **njegova raba** v skladu z **dokumenti urejanja prostora**.

**36. člen**

(1) Pridobivalni prostor in njegova raba morata biti **v skladu z dokumenti urejanja prostora**.

(2) Skladnost pridobivalnega prostora in njegove rabe z dokumenti urejanja prostora **ugotavlja izdajatelj prostorskega izvedbenega akta**, namenjenega rudarstvu, na podlagi zahteve ministrstva, pristojnega za rudarstvo.

(3) Izdajatelj prostorskega izvedbenega akta ugotavlja skladnost iz prvega odstavka tega člena s primerjavo predloga pridobivalnega prostora in njegove rabe v rudarskem projektu za pridobitev koncesije za izkoriščanje z vsebino in zahtevami iz prostorskega izvedbenega akta.

(4) V primeru ugotovljene skladnosti izdajatelj prostorskega izvedbenega akta izda potrdilo o skladnosti pridobivalnega prostora in njegove rabe z dokumenti urejanja prostora. Pri izdaji potrdila mora upoštevati tudi druge določbe tega zakona, zlasti določbe 7. točke 2. člena, prvega odstavka 3. člena, tretjega odstavka 8. člena in 151. člena tega zakona. V potrdilu navede tudi prostorski izvedbeni akt, namenjen rudarstvu, s katerim sta pridobivalni prostor in njegova raba skladna. Sestavni del potrdila je grafični del prostorskega akta z legendo.

(5) V primeru ugotovljene neskladnosti izdajatelj prostorskega izvedbenega akta izda potrdilo v katerem navede, da predlagani pridobivalni prostor ali njegova raba ni skladna z dokumenti urejanja prostora, prostorske akte, ki urejajo zadevno območje in v čem je neskladnost. Če predlagani pridobivalni prostor ali njegova raba ni skladna z dokumenti urejanja prostora, koncesijskega akta za tak pridobivalni prostor oziroma njegovo rabo ni mogoče izdati.

(6) Ne glede na določbo prejšnjega odstavka se šteje, da sta pridobivalni prostor in njegova raba skladna z dokumenti urejanja prostora, če iz potrdila izdajatelja prostorskega izvedbenega akta izhaja, da raba zemljišča **ni v skladu z dokumenti urejanja prostora**, je pa na način in pod pogoji tega zakona tako zemljišče **razglašeno za rudarski prostor v javno korist**.

(7) Izdajatelj prostorskega izvedbenega akta mora potrdilo izdati v 30 dneh od prejema zaprosila iz drugega odstavka tega člena.

**38. člen**

(1) Za zemljišča pridobivalnega prostora, ki jih določa rudarski koncesijski akt, je mogoče sprejemati nove prostorske akte oziroma jih spreminjati in dopolnjevati **samo, če se s tem na njih ne onemogoča izkoriščanje mineralnih surovin**.

(2) V postopkih priprave in sprejemanja prostorskih aktov iz prejšnjega odstavka mora biti zagotovljeno **sodelovanje ministrstva, pristojnega za rudarstvo**.

**50. člen**

Peta točka prvega odstavka: Čas veljavnosti rudarske pravice za izkoriščanje se lahko podaljša pod pogoji, da:

…

5. je pridobivalni prostor skladen z dokumenti urejanja prostora,

…

**151. člen**

(1) Za prostorske akte, namenjene rudarstvu po tem zakonu, se z dnem uveljavitve tega zakona štejejo tisti prostorski akti po Zakonu o prostorskem načrtovanju (Uradni list RS, št. 33/07 in 108/09), s katerimi je za območje urejanja **kot namenska raba** prostora določena **raba za namen izkoriščanja določene vrste mineralnih surovin**.

(2) Če je s prostorskim aktom kot namenska raba prostora določena raba za namen izkoriščanja določene vrste mineralnih surovin le na delu njegovega območja urejanja, se z dnem uveljavitve tega zakona prostorski akt le v tem delu šteje za prostorski akt, namenjen rudarstvu po tem zakonu.

* 1. **DRŽAVNI PODZAKONSKI PREDPISI**
		1. **Strategija prostorskega razvoja Slovenije**

Odlok o strategiji prostorskega razvoja Slovenije (Uradni list RS, št. 76/04, 33/07 – ZPNačrt in 61/17 – ZUreP-2; v nadaljnjem besedilu: Strategija) je temeljni državni dokument o usmerjanju razvoja v prostoru, ki v skladu z 48. členom ZUreP-2 predstavlja prostorski strateški akt.

Strategija v 14. točki podpoglavja 2.1 *Naloge in aktivnosti posameznih nosilce urejanja prostora za izvajanje prostorske strategije* navaja, da **nosilec urejanja prostora** za področje rudarstva:

* določa **potencialna nahajališča** mineralnih surovin, določa **perspektivne kope** oziroma kope, kjer je predvideno **prenehanje izkoriščanja** mineralnih surovin in območja **prednostnih sanacij**,
* spremlja **tržne potrebe po mineralnih surovinah** ter izdeluje regionalne bilance potreb in porabe mineralnih surovin,
* **vodi evidenco vseh kopov** (tudi nelegalnih), jih valorizira glede na potrebe v državi in posamezni regiji ter skrbi za izdelavo programov sanacije,
* upošteva prostorske pogoje pri dodeljevanju rudarskih pravic in pri izdajanju dovoljenj za izvajanje rudarskih del.

Strategija med cilji prostorskega razvoja Slovenije navaja tudi uravnoteženo oskrbo z mineralnimi surovinami. Glede rabe naravnih virov Strategija izpostavlja (podpoglavje 3.3 *Raba naravnih virov*):

* zagotavljanje take stopnje **samooskrbe in neodvisnost države od tujih virov**, ki jo je glede na razpoložljivost gospodarsko izkoristljivih naravnih virov, družbeno sprejemljivost izrabe in čim manjše okoljske vplive mogoče doseči;
* zagotavljanje gospodarne, preudarne in prostorsko racionalne rabe naravnih virov, **da se ohranjajo potenciali**, obnovljivost in kvaliteta, da se zagotovi njihov dolgoročni obstoj in se ohranja biotska raznovrstnost, naravne vrednote in kulturna dediščina;
* umeščanje dejavnosti in prostorskih ureditev v prostor tako, da se pri tem **ne zmanjšuje možnosti za izkoriščanje ali rabo neobnovljivih naravnih virov v prihodnosti** ter tako, da je čim manj možnosti za nastanek onesnaženj naravnih virov, ki bi lahko potencialno zmanjšala njihovo kvaliteto in uporabnost.

Glede samooskrbe z mineralnimi surovinami Strategija v točki 3.3.4 *Samooskrba z mineralnimi surovinami* navaja:

(1) Mineralne surovine so neobnovljivi naravni vir, s katerimi se gospodari tako, da je zagotovljena **uravnotežena oskrba** ter **ohranjena dostopnost** do mineralnih surovin za prihodnje generacije. Uravnotežena oskrba, ki temelji na usklajenosti okoljskih, gospodarskih in družbenih vidikov, upošteva prostorsko racionalno organizacijo dejavnosti glede na tržne in prostorske potrebe ter obsega **zmanjšanje števila površinskih kopov mineralnih surovin**.

(2) Pri izkoriščanju mineralnih surovin se stremi k optimizaciji pridobivanja in **postopnemu zapiranju manjših objektov** ter **sanaciji nelegalnih kopov**. Število objektov se optimizira glede na okoljska, gospodarska in družbena merila, ki vključujejo tudi geološko ustreznost, zadostno količino zalog, dovolj veliko letno proizvodnjo, funkcionalno povezanost z uporabniki, transportni radij prodaje, vidno neizpostavljenost območij in primerno oddaljenost od poselitve. Podana merila se uporabi tudi pri izdajanju koncesij za izkoriščanje mineralnih surovin.

(3) Pri načrtovanju prostora se zagotavlja **varovanje virov mineralnih surovin** za prihodnje generacije, kar predvideva **omejitve za druge rabe na teh območjih**.

(4) Nove objekte se odpira le v primerih, če gre za večje povečanje potreb, ki jih ni mogoče zadostiti z že odprtimi objekti na območju gospodarne transportne oddaljenosti.

(5) Prednostno se sanira kope, ki negativno vplivajo na sestavine okolja in bivalne kvalitete, ter kope, ki so v območjih, pomembnih zaradi nacionalne, regionalne ali lokalne prepoznavnosti.

(6) V območjih naravnih kakovosti prostora se kope praviloma sanira s povrnitvijo v naravno stanje ali v sekundarni biotop, v območjih prednostne rabe naravnih virov v zemljišča, namenjena primarnim dejavnostim, na območjih poselitve v urbane rabe, na območjih prepoznavnosti pa v tako obliko, ki je najbolj optimalna z vidika zagotavljanja prepoznavnosti prostora.

(7) Z vidika uporabe in dostopnosti se **oblikuje mesta strateških, gospodarsko pomembnih in avtohtonih, pogostih oziroma ostalih mineralnih surovin**.

(8) Mesta strateških mineralnih surovin vključujejo obstoječa in potencialna nahajališča energetskih mineralnih surovin, pomembnih za oskrbo države z energijo. To so nahajališča pr**emoga, urana, nafte in plina ter geotermični energetski viri. Mesta energetskih surovin se prostorsko varuje.**

(9) Mesta pridobivanja gospodarsko pomembnih in avtohtonih mineralnih surovin vključujejo nahajališča **kalcita, jezerske krede, bentonita, tufa, roženca, kremenovega peska in kremenovega proda, keramične in opekarske gline ter mineralne surovine za cementno industrijo**. Z izkoriščanjem avtohtonih mineralnih surovin se zagotavlja predvsem tradicionalne gradbene materiale.

(10) Mesta pridobivanja ostalih (pogostih) mineralnih surovin so mesta izkoriščanja **mineralnih surovin za gradbeništvo** na podlagi meril **enakomerne dostopnosti do mineralnih surovin na ravni regij**, možnosti obnove naravnih značilnosti prostora ter družbene sprejemljivosti. Za mivko, gramoz in pesek se lahko izkorišča sprotne naplavine v rekah, vendar le, kadar se ugotovi majhno ranljivost vodnega ekosistema, kvalitete vode, geohidroloških lastnosti reke gor in dol vodno ter doživljajskih kvalitet vodne in obvodne krajine.

(11) V območjih nacionalne prepoznavnosti in naravnih kakovosti so dopustne tudi lokacije izkoriščanja redkih in edinstvenih mineralnih surovin, npr. granitov, tonalitov in marmorjev, če gre za občasne odvzeme.

Skladno z 266. členom ZUreP-2 ostaja Strategija v veljavi tudi po uveljavitvi ZUreP‑2.

* + 1. **Prostorski red Slovenije**

Uredba o prostorskem redu Slovenije (Uradni list RS, št. 122/04, 33/07 – ZPNačrt in 61/17 – ZUreP-2; v nadaljnjem besedilu: Prostorski red) določa pravila za urejanje prostora. Skladno s 13. alinejo 18. člena Prostorskega reda je ena od osnovnih namenskih rab prostora *območja mineralnih surovin*. Območja mineralnih surovin se skladno z 12. točko 19. člena Prostorskega reda lahko delijo na površine podrobnejše namenske rabe, in sicer na *površine nadzemnega pridobivalnega prostora* in na *površine podzemnega pridobivalnega prostora*. Skladno s prvim odstavkom 4. člena Prostorskega reda se pri pripravi prostorskih aktov upoštevajo **splošna pravila prostorskega načrtovanja** ter glede na vrsto prostorske ureditve tudi **pravila za načrtovanje prostorskih sistemov** in pravila za načrtovanje in graditev objektov. Poseben prostorski sistem predstavljajo *območja mineralnih surovin*. Pravila za njihovo načrtovanje so določena v 79. do 81. členu Prostorskega reda:

**79. člen** (prikaz območij mineralnih surovin)

(1) **Zasnova oskrbe** z mineralnimi surovinami se prikaže v **strategiji prostorskega razvoja občine** v okviru zasnove razmestitve dejavnosti v prostoru in v zasnovah posameznih sistemov lokalnega pomena v prostoru.

(2) Območja mineralnih surovin se **natančneje prikažejo** v **prostorskem redu občine**, kjer se kot kategorije **namenske rabe** prikažejo površine pridobivalnega prostora. Območja mineralnih surovin, ki so **varovana s predpisi s področja rudarstva**, so zajeta v zbirki pravnih režimov in jih je pri načrtovanju in pripravi meril in pogojev v prostorskem redu občine **treba upoštevati**. Aktivnosti pridobivanja, raziskovanja in sanacije se v prostorskem redu občine lahko določijo s podrobnejšimi merili in pogoji za prostorske enote. **Območja raziskovanja** in sanacije se določijo **kot prostorska enota** v prostorskem redu občine.[[1]](#footnote-1)

**80. člen** (obseg območij mineralnih surovin)

Območja mineralnih surovin obsegajo območja **strateških**, **industrijskih** in **izjemnih** mineralnih surovin ter mineralnih surovin **za gradbeništvo**.

**81. člen** (načrtovanje v območjih mineralnih surovin)

(1) Pri izkoriščanju mineralnih surovin za gradbeništvo je treba zagotoviti **postopno zapiranje manjših objektov** in **sanacijo nelegalnih kopov**.

(2) Število objektov se na regionalni ravni določi glede na **okoljska, gospodarska in družbena merila**, ki vključujejo tudi **geološko ustreznost, zadostno količino zalog, dovolj veliko letno proizvodnjo, funkcionalno povezanost z uporabniki, transportni radij prodaje, vidno neizpostavljenost območij, primerno oddaljenost od poselitve**.[[2]](#footnote-2)

(3) **Izkoriščanje obstoječih kopov oskrbe z mineralnimi surovinami za gradbeništvo ima prednost pred odpiranjem novih lokacij**, razen kadar so obstoječi kopi v območjih večje ranljivosti prostora, varovanih in ogroženih območjih po predpisih o vodah, območjih ohranjanja narave, območjih kulturne dediščine ali na vidno izpostavljenih legah.

(4) Nove lokacije se odpirajo kadar povečanju potreb po mineralnih surovinah za gradbeništvo z obstoječimi objekti ni mogoče zadostiti oziroma obstoječe lokacije ne omogočajo izkoriščanja in gospodarnega transporta rude. Nove lokacije se umeščajo na osnovi analize vidne izpostavljenosti, ki je sestavni del strokovnih podlag za pripravo prostorskih aktov lokalnih skupnosti.

(5) **Prednostno je treba sanirati lokacije odprtih kopov** zlasti na:

1. gospodarsko neperspektivnih lokacijah;

2. območjih velikih razvrednotenj prostora ter večje ranljivosti naravnih in ustvarjenih sestavin prostora;

3. varovanih, zavarovanih ali ogroženih območjih po predpisih;

4. območjih prepoznavnosti krajine, na vidno izpostavljenih območjih in območjih varstva kulturne dediščine;

5. območjih, kjer je možno umeščati nove rabe prostora in je za to izkazan javni interes oziroma kjer je znan investitor, ter **območjih nelegalnih kopov**.

(6) Pri sanacijah je treba upoštevati okoljske, ekonomske in družbene vidike.

(7) Načini sanacij so načrtovanje nove rabe, vzpostavitev rabe prostora, kot je bila pred začetkom izkoriščanja, in sukcesivnost naravnih procesov, kadar niso ogroženi varnost, zdravje in življenje ljudi.

(8) Kjer je mogoče, zlasti pa v nacionalnih območjih prepoznavnosti in varovanih območjih naravnih kakovosti, je treba **spodbujati sprotno sanacijo** degradiranih površin, na že izkoriščenih območjih še aktivnih kopov pa **dokončno sanacijo**.

(9) Kadar se na območju pridobivanja mineralnih surovin vzpostavijo pogoji za sekundarni biotop ali drugo območje, pomembno z vidika ohranjanja narave oziroma kulturne dediščine, ga je treba ustrezno sanirati.

(10) Pri sanaciji območij oskrbe z edinstvenimi mineralnimi surovinami mora oblika sanacije omogočati **možnost za občasni odvzem manjših količin materiala**, kadar za to obstajajo utemeljene potrebe.

(11) Na varovanih, zavarovanih ali ogroženih območjih je dovoljeno izkoriščanje mineralnih surovin skladno s predpisi.

(12) Na območju pridobivanja mineralnih surovin se upošteva ohranjanje habitatnih tipov zavarovanih in ogroženih rastlinskih in živalskih vrst, in to z opuščanjem ali prilagajanjem rabe prostora na območju habitatnega tipa.

(13) Na območju pridobivanja mineralnih surovin je treba zagotoviti tudi površine oziroma objekte za skladiščenje, separacijo, odlaganje jalovine in za druge objekte, nujne za izvajanje rudarske dejavnosti in pripadajočo infrastrukturo.

(14) Če se pridobivanje strateških in industrijskih gospodarsko pomembnih mineralnih surovin opusti, je zaradi gospodarnosti treba **ohraniti plansko varovanje vira**.

Skladno z 266. členom ZUreP-2 ostaja Prostorski red v veljavi tudi po uveljavitvi ZUreP‑2.

* + 1. **Državna rudarska strategija**

Skladno z 9. členom ZRud-1 je državna rudarska strategija temeljni dokument, s katerim se določijo cilji, usmeritve in pogoji za usklajeno raziskovanje in izkoriščanje mineralnih surovin v Republiki Sloveniji, najvišja možna stopnja njihovega izkoriščanja in pogoji za njihovo smotrno izkoriščanje. Skladno z 10. členom ZRud-1 jo sprejme Vlada Republike Slovenije na predlog ministra oziroma ministrice, pristojne za rudarstvo.

Vlada je dne 18.10.2018 na svoji 5. redni seji sprejela *Državno rudarsko strategijo - Gospodarjenje z mineralnimi surovinami*. Bistvena vsebina, ki jo je potrebno upoštevati pri pripravi prostorskih aktov, je:

* Ciljna usmeritev je zmanjšanje števila pridobivalnih prostorov z majhno proizvodnjo (manj od 30.000 kubičnih metrov oziroma 50.000 ton) in po potrebi povečanje obstoječih regionalnih centrov preskrbe.
* V občinskih prostorskih dokumentih predvideti prostore za širitev, dokler obstajajo izkoristljive zaloge, in sanacijo.
* Novi pridobivalni prostori morajo imeti zadostno letno proizvodnjo (povprečno najmanj 30.000 kubičnih metrovraščene mineralne surovine) in dovolj zalog (najmanj za 15 let).
* Spodbujajo se širitve obstoječih pridobivalnih prostorov.
* Za potrebe gradnje in vzdrževanja gozdnih/lokalnih cest se lahko za nov pridobivalni prostor, ki je od naselji in obstoječih lokacij oskrbe s kamenimi agregati oddaljen 30 kilometrov in več, izda koncesija za do deset let (povprečna letna proizvodnja do 3.000 kubičnih metrov raščeno), pri tem pa je treba upoštevati, da so pridobivalni prostori predvideni v občinskih prostorskih načrtih, ob upoštevanju vseh veljavnih predpisov in standardov.
* Sanacija degradiranih površin zaradi izkoriščanja mineralne surovine mora biti izdelana v soglasju s prostorskimi, okoljskimi in naravovarstvenimi smernicami ter ob upoštevanju vseh veljavnih standardov in mednarodnih priporočil.
1. **SPLOŠNE SMERNICE**
	1. **OPREDELITEV NAMENSKE RABE OBMOČIJ MINERALNIH SUROVIN**

ZRud-1 v 8. členu določa, da je upravljanje z mineralnimi surovinami v pristojnosti**:**

* **Republike Slovenije**, ki ureja, načrtuje in nadzira iskanje, raziskovanje in izkoriščanje mineralnih surovin in
* **samoupravnih lokalnih skupnosti**, ki lahko v skladu s predpisi, ki urejajo prostorsko načrtovanje, določajo območja, namenjena rudarstvu.

Upravljanje z mineralnimi surovinami v pristojnosti samoupravnih lokalnih skupnosti se zagotavlja s pripravo in sprejemanjem prostorskih aktov, s katerimi se določajo:

* **območja**, namenjena izkoriščanju mineralnih surovin in
* **prostorski izvedbeni pogoji** za njihovo izkoriščanje.

ZRud-1 samoupravne lokalne skupnosti zavezuje (drugi odstavek 11. člena), da morajo za svoja območja izdelati rudarsko-geološke študije in na njihovi podlagi, skladno z državno rudarsko strategijo, v svojih razvojnih dokumentih:

* **načrtovati potrebe** po mineralnih surovinah na njihovem območju,
* **načrtovati način oskrbe** z mineralnimi surovinami in
* **jih vključevati v prostorske akte**, namenjene rudarstvu.

Skladno s Prostorskim redom se območja, namenjena izkoriščanju mineralnih surovin, v prostorskih aktih po osnovni namenski rabi opredelijo kot **območja mineralnih surovin**, po podrobnejši namenski rabi pa kot

* **površine nadzemnega pridobivalnega prostora** ali
* **površine podzemnega pridobivalnega prostora**.

Podzemno izkoriščanje se lahko izvaja **z vplivi na površino** ali **brez vplivov na površino**. Izrazit vpliv na površino ima v naših pogojih npr. podzemno izkoriščanje premoga. Kot primer navajamo površino nad odkopnimi polji Premogovnika Velenje d.d., kjer zaradi pogrezanja zemeljskih plasti in površine nastajajo jezera. Takšne razmere so tipične za tako imenovano odkopno metodo z zaruševanjem krovnine. Podobni vplivi na površino so tudi na območju ostalih nekdanjih premogovnikov. S prenehanjem izkoriščanja se posedanje površine postopoma umirja.

Izkoriščanje nekaterih mineralnih surovin, npr. naravnega kamna, geotermičnega energetskega vira, nafte in zemeljskega plina, kovinskih mineralnih surovin itd., se lahko izvaja tudi podzemno in brez vpliva na površino. V teh primerih podzemno izkoriščanje mineralne surovine ne izključuje drugačne rabe površine, zato se na površini lahko dopusti opravljanje drugih dejavnosti, ki ne onemogočajo ali ogrožajo rabe za izkoriščanje mineralnih surovin oziroma njihove dostopnosti (npr. omejitev gradnje objektov, ki bi zaradi visokih obremenitev tal lahko povzročili porušitev nosilnih stebrov mineralne surovine pod površino, omejitve namenske rabe »območja voda«, če bi takšna raba lahko povzročila vdor vode in razmočene hribine v rudniške prostore ipd.). Skladno z zahtevami 1.2.6. točke DRS se na površini nad območji mineralnih surovin ne smejo graditi objekti, namenjeni za pozidavo.

V prostorske akte naj se kot območja mineralnih surovin vključujejo **perspektivna nahajališča** na območju samoupravne lokalne skupnosti. Tudi če se takšna območja trenutno ne vključijo v prostorske akte, je potrebno z ustrezno namensko rabo **zavarovati dostopnost** do mineralnih surovin. Skladno z DRS (podpoglavje 1.2.5) se perspektivna nahajališča mineralnih surovin opredeljujejo in ocenjujejo na podlagi teh meril:

* zadostna količina virov mineralne surovine,
* ustrezna kakovost mineralne surovine,
* primerna oddaljenost od naselja,
* primerna dostopnost,
* bližina industrijskih in predelovalnih obratov ter drugih možnih uporabnikov,
* primerna oddaljenost drugih nahajališč iste mineralne surovine glede na potrebe,
* okoljska sprejemljivost.

**Neperspektivna nahajališča** se opredelijo na podlagi teh meril:

* premajhna količina virov in neustrezna kakovost mineralne surovine,
* bližina naselja,
* težavna dostopnost,
* prevelika gostota obstoječih lokacij odvzema glede na potrebe.

Prav tako naj se na območju samoupravne lokalne skupnosti evidentirajo **nelegalni kopi** in se predvidi njihov nadaljnji namen. Zanje se bodisi:

* **predvidi izkoriščanje** mineralnih surovin, če v njih obstaja dovolj zalog, ali
* **predvidi način njihove sanacije**, v kolikor niso že samosanirani.

Pri načrtovanju načina sanacije nelegalnih kopov je potrebno zagotavljati skladnost s 4.7. točko 2. člena ZRud-1, ki določa, da je sanacija nelegalnega kopa izvedba del z namenom, da se zaradi nezakonitih rudarskih del na prizadetem območju **v največji možni meri vzpostavi prejšnje stanje**, tako da to območje znova dobi s prostorskim aktom zahtevane oziroma zaželene lastnosti.

Perspektivnost nekaterih nahajališč na področju Republike Slovenije je orientacijsko prikazana v posebnem modulu aplikacije **Rudarska knjiga**. Rudarska knjiga je sestavljena iz rudarskega registra in rudarskega katastra, vodi in vzdržuje pa jo Geološki zavod Slovenije. Javnosti je dostopna na spletni strani <https://ms.geo-zs.si/>. V njej so podatki o pridobivalnih prostorih in koncesionarjih, v modulu »Nelegalni in opuščeni kopi« pa so podatki o možnih nahajališčih, nelegalnih kopih ter opuščenih površinskih kopih na ozemlju Republike Slovenije. Geološki zavod Slovenije podatke zajema iz strokovne dokumentacije svojega arhiva ter jih dopolnjuje s podatki terenskega pregleda ozemlja. Naloga se izvaja od leta 1992 (z izjemo 2008 in 2009), do sedaj pa je pregledanih približno 75 % celotnega ozemlja Slovenije.

Na pregledanem ozemlju posameznih občin so bili ovrednoteni površinski kopi tehničnega kamna in ostalih surovin za gradbeništvo (ocena stanja obstoječih in potencialnih nahajališč, primerjalne vrednosti po naravnih danostih), prikazane so tudi možnosti ekonomskega izkoriščanja. V pregled so bili zajeti vsi aktivni in vidni opuščeni kopi, ne glede na to, ali je bila za njihovo izkoriščanje podeljena rudarska pravica ali ne. Rezultati raziskav so podani v letnih poročilih, ki jih samoupravna lokalna skupnost za svoje območje lahko dobi na Geološkem zavodu Slovenije. Izdelana je tudi kartografska dokumentacija, ki vsebuje digitalizirane geološke karte M 1:50.000, nahajališča pa so prikazana na kartah v merilu M 1:25.000. Rezultati naloge so lahko podlaga in pomoč pri prostorskem načrtovanju in razvoju posameznih lokalnih skupnosti z namenom zagotavljanja zadostne surovinske baze za gradbeništvo.

Skladno z 38. členom ZRud-1 s prostorskimi akti **ni dovoljeno spreminjanje namenske rabe območij mineralnih surovin v druge rabe**, če bi se s tem na njih onemogočilo izkoriščanje mineralnih surovin.

* 1. **OPREDELITEV VRSTE MINERALNE SUROVINE**

ZRud-1 v 151. členu določa, da se za prostorske akte, namenjene rudarstvu, štejejo tisti prostorski akti po Zakonu o prostorskem načrtovanju (Uradni list RS, št. 33/07 in 108/09), s katerimi je za območje urejanja **kot namenska raba prostora** določena raba za namen izkoriščanja **določene vrste mineralnih surovin**. Iz navedenega je razvidno, da mora biti območje, namenjeno izkoriščanju mineralnih surovin, v prostorskih aktih za ta namen opredeljeno **po namenski rabi** in ne npr. kot vrsta dopustnih dejavnosti ali vrsta dopustnih gradenj. Prav tako mora biti v prostorskem aktu opredeljeno, katera **vrsta mineralne surovine** so bo na določenem območju izkoriščala.

Navedba vrste mineralne surovine mora biti usklajena s 4. členom ZRud-1. Za opredelitev vrste mineralne surovine na konkretnem območju je potrebno sodelovanje geologa. Dodatne preveritve za ministrstvo v postopku priprave koncesijskega akta izvaja Geološki zavod Slovenije.

* 1. **OPREDELITEV VELIKOSTI OBMOČIJ MINERALNIH SUROVIN**

Zaradi varstva pridobljenih pravic nosilcev rudarske pravice je pri pripravi občinskih prostorskih načrtov ali njihovih sprememb in dopolnitev potrebno zagotoviti, da se kot območje mineralnih surovin opredeli **najmanj celotno območje, na katerem sta že podeljeni rudarska pravica in koncesija**. Podatki o podeljenih rudarskih pravicah in koncesijah so razvidni iz Rudarske knjige.

Nekateri pridobivalni prostori so v Rudarski knjigi prikazani točkovno. Razlog za to je, da njihov obseg še ni ugotovljen. Gre večinoma za pridobivalne prostore, ki sta jim bila rudarska pravica in koncesija podeljeni na podlagi 105. člena Zakona o rudarstvu (Uradni list RS, št. 56/99), torej **v obsegu in pod pogoji** iz takrat že pravnomočnih veljavnih dovoljenj za izkoriščanje. Izreki teh dovoljenj se pri opredelitvi mej območja, na katerega se nanašajo, večinoma sklicujejo na različne dokumente, ki so bili predloženi k vlogi za izdajo dovoljenj (lokacijska dovoljenja, lokacijska dokumentacija, rudarski projekti, situacijski načrti, odločbe rudarske inšpekcije in drugo), zato je obseg takšnih pridobivalnih prostorov mogoče ugotoviti šele s pridobitvijo in pregledom teh dokumentov iz arhivov občin, upravnih enot in ministrstev ter zgodovinskih in pokrajinskih arhivov. Z vidika previdnosti se v teh primerih priporoča, da se v prostorskih aktih kot območje mineralnih surovin opredeli **vsaj celotno območje, na katerem se izvaja dejavnost izkoriščanja mineralnih surovin v naravi**, s čemer se omogoči kasnejša izvedba postopka opustitve izkoriščanja in z njim povezane sanacije površin, degradiranih z rudarskimi deli.

Zaradi možnosti dolgotrajnejše oskrbe z mineralnimi surovinami iz posamezne lokacije naj se poleg območij iz prvega in drugega odstavka tega podpoglavja v območje mineralnih surovin vključijo tudi **dodatna zemljišča**, kamor se bo pridobivalni prostor lahko **širil**. Navedeno vzpodbuja Prostorski red v tretjem odstavku 81. člena, ki določa, da ima **izkoriščanje obstoječih kopov oskrbe z mineralnimi surovinami za gradbeništvo prednost** pred odpiranjem novih lokacij.

Pri opredeljevanju velikosti območij mineralnih surovin je potrebno upoštevati pogoje iz DRS. Ta na str. 25 in 42 določa, da se nove koncesije lahko podelijo za območja, ki:

* **imajo dovolj zalog** za povprečno letno proizvodnjo **najmanj 30.000 kubičnih metrov raščene mineralne surovine**,
* **za najmanj 15 let**,
* torej **vsaj 450.000 kubičnih metrov zalog** mineralne surovine v raščenem stanju.

Če je predvidena večja letna proizvodnja od 30.000 kubičnih metrov v raščenem stanju, mora biti ustrezno več zalog za obratovanje rudnika najmanj 15 let.

Izjema od navedenega kriterija so nahajališča, ki so od naselij in obstoječih lokacij oskrbe s kamenimi agregati **oddaljene 30 km ali več**, za katere se koncesija lahko podeli za obdobje **do 10 let** in povprečno proizvodnjo **do 3.000 kubičnih metrov** v raščenem stanju.

Skladno z 81. členom Prostorskega reda je pri izkoriščanju mineralnih surovin za gradbeništvo treba zagotoviti postopno **zapiranje manjših pridobivalnih prostorov**.

1. Določba o določitvi območij raziskovanja kot prostorske enote ni skladna z določbo 4.7. točke 2. člena ZRud-1, ki določa, da so raziskovalna rudarska dela dela, namenjena raziskovanju mineralnih surovin, zaradi katerih **se ne spreminja raba prostora**. [↑](#footnote-ref-1)
2. Zahteve glede višine zalog, letne proizvodnje in transportnega radija natančneje opredeljuje DRS. [↑](#footnote-ref-2)